Ouers wil Charlie Gard huis toe vat sodat hy kan sterfCharlie Gard en sy ouers, Chris Gard en Connie Yates (Foto: Gard-familie via AP) ŉ Prokureur vir die ouers van Charlie Gard het Dinsdag aan ŉ regter gesê hul laaste wens is om hul seun, wat in ŉ kritieke toestand is, huis toe te vat sodat hy kan sterf. Die prokureur vir die gesin van die 11 maande oue baba en die hospitaal wat hom behandel, het Dinsdag na Engeland se hooggeregshof teruggekeer, ŉ dag nadat die baba se ouers gesê het hulle laat vaar hul uitgerekte regstryd om alternatiewe behandeling te bekom. Die prokureur, Grant Armstrong, het aan ŉ regter gesê Chris Gard en Connie Yates het met Great Ormond Street-hospitaal vergader sodat Charlie ontslaan kan word, maar daar is struikelblokke. Yates het in die hof verskyn voor regter Nicholas Francis. Charlie ly aan mitochondriale DNS-uitputtingsindroom (MDDS), ŉ uiters seldsame genetiese siekte, en kan nie sonder hulp asem haal nie. Sy ouers aanvaar dat sy toestand nou só versleg het, dat die alternatiewe behandeling nie sal werk nie. Francis moes uitspraak lewer in die saak waar die gesin mediese behandeling in Amerika wou gaan soek het. Die Londense kinderhospitaal het die aansoek teengestaan, en gesê dit sal nie help nie en sal veroorsaak dat Charlie ly. Britse howe en die Europese Menseregtehof het die hospitaal ondersteun. Sy ouers het Maandag hul aansoek laat vaar en gesê dit is nou te laat vir Charlie. Die saak het internasionaal aandag getrek toe pous Franciskus en die Amerikaanse president Donald Trump en lede van die Amerikaanse kongres Charlie se ouers ondersteun het. Aktiviste van Amerika het na Londen gevlieg om Charlie se ouers by te staan en die saak het lig gewerp op sienings oor finansiering vir gesondheidsorg, mediese ingryping, die rol van die staat en die regte van die kind. Chris Gard het Maandag buite die hof gesê die egpaar wil Charlie se finale ure saam met hom spandeer. “Ons gaan binnekort die moeilikste ding doen wat ons ooit sal hoef te doen, en dit is om ons pragtige seuntjie te laat gaan.”